<classify> SERIKALI kwa kushirikiana na Kampuni ya Simu ya Vodacom wamezindua kampeni ya utoaji elimu na ulipaji wa tozo kwa halmashauri mbalimbali kwa njia ya M-pesa unaoanza kutekelezwa kwa awamu ya kwanza katika ofi si 127 za serikali za mitaa zilizopo Jijini Dar es Salaam.Akizundua kampeni hiyo hiyo jana Waziri wa Nchi Ofisi ya Rais Tawala za Mikoa na Serikali za Mitaa TAMISEMI Selemani Jafo alisema ujio wa utaratibu huo utazidi kuiongezea tija serikali katika ukusanyaji wa mapato yake, hivyo kufikia malengo iliojiwekea katika harakati za kulileta taifa maendeleo. Alisema changamoto ya ulipaji ada zikiwemo kodi za huduma mbalimbali zimekuwa kero kwa wananchi katika maeneo mengi na kukwamisha juhudi za serikali kufikia malengo yake na kuongeza kuwa kupitia huduma hiyo inayotolewa na kampuni ya Vodacom, itaongeza wigo wa ukusanyaji mapato hayo na hivyo kuleta tija nchini. Niwatake wakurugenzi wa halmashauri zote kujipanga kikamilifu ili kufikia azma ya ukusanyaji wa kodi iliyowekwa, zaidi wanapaswa kuhakikisha wanaandaa namba za malipo ambazo mteja ataweza kuzitumia pindi anapofanya malipo alisema Jafo. Alisema kuanzishwa kwa kampeni hiyo ana imani kutazidi kuongeza tija katika ukusanyaji wa mapato ambapo amebainisha kuwa Serikali imekuwa ikipoteza fedha nyingi kutokana na ulipaji wa malipo mbalimbali usio na tija na hasa unaohusisha risiti za kuandika kwa mkono. Aidha alisema ukusanyaji wa mapato umeendelea kuongezeka siku hadi siku hatua iliyofanya makusanyo hao kufikia asilimia 93 kwa mwaka huu wa fedha ikiwa malengo yake ni kukusanya kiasi cha Sh Bilioni 735. Pia ameitaka Vodacom kuhakikisha wanaipeleka elimu hiyo kwa wananchi na kuwahamasisha kujitokeza kuutumia mfumo huo kulipa kodi ili kufikia malengo yaliyowekwa hatua aliyosema kuwa pamoja na mambo mengine itasaidia kumuunga mkono Rais John Magufuli anayesisitiza suala zima la ulipaji wa kodi. Kwa upande wake, Mkurugenzi Huduma za Mpesa wa Vodacom, Epimack Mbeteni alisema malengo yao ni kuhakikisha wananchi wanailewa na kuitumia huduma hiyo ili waweze kulipa kodi za Serikali hatua itakayoiwezesha kusimamia kikamilifu majukumu yake ya maendeleo.Alisema hatua hiyo ya kampuni hiyo kuingia ushirikiano na Tamisemi, ni muendelezo wa hatua mbalimbali wanazoendelea kuzifanya katika kuendeleza ushirikiano wake na serikali ili waweze kufikia malengo waliyowekwa.  <topic>: kitaifa 